Diari Oficial de la Generalitat Valenciana


Sumari del DOGV 9841, del 03-05-2024 (2024/3495)

RESOLUCIÓ de 18 d'abril de 2024, de la Conselleria d'Innovació, Indústria, Comerç i Turisme, per la qual es convoquen subvencions destinades a l'Administració local de la Comunitat Valenciana per a potenciar projectes d'innovació, dins del pla d'impuls «Territoris innovadors», per a l'exercici 2024.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9841

Data del DOGV
:   03-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3495


Data del document
:   18-04-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * Conselleria d'Innovació, Indústria, Comerç i Turisme

RESOLUCIÓ de 18 d'abril de 2024, de la Conselleria d'Innovació, Indústria, Comerç i Turisme, per la qual es convoquen subvencions destinades a l'Administració local de la Comunitat Valenciana per a potenciar projectes d'innovació, dins del pla d'impuls «Territoris innovadors», per a l'exercici 2024. [2024/3495]  
La Llei 38/2003, de 17 de novembre, general de subvencions, establix en l'article 23 que el procediment per a la concessió de subvencions s'iniciarà sempre d'ofici, mitjançant convocatòria aprovada per l'òrgan competent.  
Mitjançant l'Orde 2/2023, de 14 de març, de la Conselleria d'Innovació, Universitats, Ciència i Societat Digital (publicada en el DOGV 9558, 21.03.2023), es van aprovar les bases reguladores per a la concessió de subvencions destinades a l'Administració local de la Comunitat Valenciana per a potenciar projectes d'innovació, dins del pla d'impuls «Territoris innovadors».  
  
En l'estat de despeses de la Llei 8/2023, de 27 de desembre, de pressupostos de la Generalitat per a l'exercici 2024 (DOGV 9756, 30.12.2023), s'arreplega la línia nominativa S0514, denominada «Impuls de la innovació en els municipis de la Comunitat Valenciana», aplicació pressupostària E9778.45.94.598E22.7, dotada amb 4.000.000 d'euros.  
Mitjançant la present resolució es convoquen les subvencions per a l'exercici 2024 d'acord amb la base 6 de l'esmentada Orde 2/2023, de 14 de març, de la Conselleria d'Innovació, Universitats, Ciència i Societat Digital.  
Les subvencions a concedir, d'acord amb les bases reguladores i la present convocatòria, no estan subjectes a la política de competència de la Unió Europea en matèria d'ajudes públiques i, per tant, no requerixen notificació a la Comissió Europea per no reunir els requisits de l'article 107.1 del Tractat de Funcionament de la Unió Europea donada la qualitat de les entitats beneficiàries, que són administracions públiques; dels beneficiaris finals, que són els ciutadans dels municipis, i de l'objecte de les subvencions, que són activitats de caràcter no econòmic. En definitiva, les subvencions no suposen un avantatge econòmic que falsege la competència, ni afecta els intercanvis entre els estats membres i tampoc afavorixen determinades empreses o produccions.  
  
En virtut del que s'ha exposat, de conformitat amb la Llei 38/2003, de 17 de novembre, general de subvencions, i d'acord amb els articles 160.4.b) i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, fent ús de les atribucions conferides per l'article 28 de la Llei 5/1983, de 30 de desembre, del Consell, així com del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i a proposta de la direcció general competent en matèria d'innovació, resolc:  
  
  
Primer. Objecte  
La present resolució té com a objecte l'aprovació de la convocatòria per a l'exercici 2024 de les ajudes establides en l'Orde 2/2023, de 14 de març, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió de subvencions destinades a l'Administració local de la Comunitat Valenciana per a potenciar projectes d'innovació, dins del pla d'impuls «Territoris innovadors».  
  
  
Segon. Finançament de les ajudes  
1. Atés que hi ha crèdit adequat i suficient en la Llei de pressupostos de la Generalitat per a l'exercici 2024, s'aprova la despesa per un import global màxim de 4.000.000,00 d'euros, amb càrrec a l'aplicació pressupostària K3877.93.86.412M99.3, línia S0514, denominada «Impuls de la innovació en els municipis de la Comunitat Valenciana», dels pressupostos de la Generalitat Valenciana per a l'exercici 2024.  
2. La dotació econòmica d'esta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit a conseqüència del corresponent expedient de generació de crèdit, i, si és el cas, després de l'aprovació prèvia de la modificació pressupostària procedent en un moment anterior a la resolució de la concessió de la subvenció. L'increment haurà de ser publicat en el Diari Oficial de la Generalitat Valenciana i esta publicitat no implicarà l'obertura de termini per a presentar noves sol·licituds, ni l'inici de nou còmput de termini per a resoldre.  
  
  
Tercer. Actuacions subvencionables  
Seran subvencionables aquelles actuacions que complisquen els requisits establits en les bases reguladores i en esta convocatòria i que estiguen executades i pagades en el període comprés entre l'1 de gener de 2023 i la data màxima per a la justificació de l'ajuda.  
  
Quan el projecte conste de diverses fases d'execució podrà sol·licitar-se la subvenció per a una o diverses fases amb identitat pròpia. En este cas, s'haurà d'especificar per a quina fase se sol·licita la subvenció.  
  
  
Quart. Tipus i quantia de les ajudes  
Les ajudes s'estructuren en els dos programes establits en la base primera de l'orde de bases:  
1. Tipus i quantia de les ajudes del programa I: Programa de suport a l'execució de projectes d'innovació d'alt impacte transformador en el municipi.  
L'import màxim total del programa és de 2.700.000 euros.  
Este programa s'estructura en tres línies sobre la base de criteri de població: nombre d'habitants del municipi, considerant com a referència les últimes xifres oficials de població dels municipis espanyols publicades per l'Institut Nacional d'Estadística (INE) en la data de publicació d'esta resolució.  
- Línia A: municipis amb una població des de 50.001 habitants, amb un import màxim de 318.000 euros.  
- Línia B: municipis amb una població entre 10.001 habitants i 50.000 habitants, amb un import màxim de 882.000 euros.  
- Línia C: municipis amb una població fins a 10.000 habitants, amb un import màxim d'1.500.000 euros.  
Quantia de les ajudes: s'establixen els següents percentatges de la quantia de l'ajuda respecte al total de les despeses subvencionables:  
- Línia A: el tant per cent serà el 50 % de la despesa subvencionable.  
- Línia B: el tant per cent serà el 75 % de la despesa subvencionable.  
- Línia C: el tant per cent serà el 95 % de la despesa subvencionable.  
L'import màxim de la subvenció per entitat beneficiària serà de 150.000 euros.  
1. Tipus i quantia de les ajudes del programa II: Programa de suport a projectes pilot d'innovació en el municipi.  
L'import màxim total del programa és d'1.300.000 euros.  
Este programa s'estructura en tres línies d'acord amb el criteri de població: nombre d'habitants del municipi, considerant com a referència les últimes xifres oficials de població dels municipis espanyols publicades per l'Institut Nacional d'Estadística (INE) en la data de publicació d'esta resolució.  
- Línia A: municipis amb una població des de 50.001 habitants, amb un import màxim de 210.000 euros.  
- Línia B: municipis amb una població entre 10.001 habitants i 50.000 habitants, amb un import màxim de 315.000 euros.  
- Línia C: municipis amb una població fins a 10.000 habitants, amb un import màxim de 775.000 euros.  
Quantia de les ajudes: s'establixen els següents percentatges de la quantia de l'ajuda respecte al total de les despeses subvencionables:  
- Línia A: el tant per cent serà el 50 % de la despesa subvencionable.  
- Línia B: el tant per cent serà el 75 % de la despesa subvencionable.  
- Línia C: el tant per cent serà el 95 % de la despesa subvencionable.  
L'import màxim de la subvenció per entitat beneficiària serà de 75.000 euros.  
En el cas de mancomunitats de municipis, es tindrà en compte la suma d'habitants dels municipis que la componen.  
  
2. Les subvencions s'assignaran separadament per a cada programa fins que s'esgote l'import convocat en cadascun. En el cas que un programa no esgote l'import convocat o queden restes sense assignar, s'assignarà el disponible a un altre programa començant pel programa I i seguint pel programa II.  
Dins del programa I i del programa II, les subvencions s'assignaran separadament per a cada línia fins que s'esgote l'import convocat en cadascuna. En el cas que una línia no esgote l'import convocat o queden restes sense assignar, s'assignarà el disponible a una altra línia començant per la línia A. Si la quantitat de l'ajuda assignada a l'esmentada línia excedira la suma total d'imports d'actuacions subvencionables, el seu romanent passaria a engrossir l'import total d'ajudes destinades a la línia B, i si excedira també esta línia B, el seu romanent passaria a la línia C, i així fins a esgotar el pressupost assignat per a cada programa.  
  
  
Quint. Termini i forma de presentació de la sol·licitud  
1. El termini de presentació de sol·licituds serà de vint dies naturals comptats des de l'endemà de la publicació d'esta convocatòria en el Diari Oficial de la Generalitat Valenciana.  
2. Per cada municipi podrà presentar-se una única sol·licitud, per la qual cosa s'haurà de triar el programa al qual concorre. Encara que en un municipi també pogueren ser entitats beneficiàries organismes públics i entitats de dret públic vinculats o dependents d'este, únicament es podrà presentar una sol·licitud per municipi.  
En el cas que es presentara més d'una sol·licitud, només es tindrà en compte la presentada en últim lloc dins del termini de presentació de sol·licituds.  
3. La presentació de sol·licituds i la tramitació del procediment serà telemàtic, ja que els sol·licitants són persones jurídiques, obligades a relacionar-se amb la Generalitat a través de mitjans electrònics en els termes de l'article 14 de la Llei 39/2015, d'1 d'octubre, del procediment administratiu comú.  
Les sol·licituds es realitzaran mitjançant el model normalitzat i hauran d'estar firmades electrònicament pel representant legal de l'entitat beneficiària mitjançant una firma electrònica avançada basada en un certificat reconegut, segons el que es disposa en el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana, i expedit per la Generalitat o per qualsevol altre prestador de servicis de certificació amb el qual la Generalitat haja firmat el corresponent conveni.  
Les sol·licituds i els tràmits associats al procediment de concessió es presentaran telemàticament a través de la seu electrònica de la Generalitat corresponent a este tràmit.  
  
Programa I:  
https://www.gva.es/va/inicio/procedimientos'id\_proc=22523  
  
Programa II  
https://www.gva.es/va/inicio/procedimientos'id\_proc=22642  
  
  
Sext. Documentació  
1. A la sol·licitud, amb caràcter general, s'acompanyarà la documentació que a continuació s'indica:  
a) Acreditació de la representació de la persona firmant de la sol·licitud. Segons el tipus d'entitat sol·licitant:  
- Certificat acreditatiu de la representació de la persona firmant de la sol·licitud, expedit pel secretari o secretària de l'entitat sol·licitant o persona que exercisca les funcions de secretaria.  
  
- Estatuts o documentació acreditativa de la constitució de l'entitat sol·licitant i document acreditatiu dels poders per a actuar com a representant legal de l'entitat.  
b) Certificat de l'acord de l'òrgan competent de l'entitat sol·licitant en el qual s'aprove la presentació de la sol·licitud a la present convocatòria.  
c) Declaració responsable del representant legal de l'entitat sol·licitant del compliment de les obligacions de les entitats beneficiàries arreplegades en la base quinta de l'orde de bases.  
  
d) Memòria descriptiva del projecte i del pressupost, en el model normalitzat o en un altre format amb els mateixos apartats que el normalitzat, firmat pel representant legal de l'entitat sol·licitant.  
e) Certificat de l'òrgan competent de l'entitat sol·licitant en el qual es justifique la no recuperació o compensació de l'IVA del projecte, quan s'incloga l'IVA com a despesa subvencionable.  
  
f) Declaració responsable del representant legal de l'entitat sol·licitant relativa al detall d'altres subvencions rebudes o sol·licitades per a les mateixes despeses subvencionables, procedents de qualsevol de les administracions o entitats públiques o privades, nacionals o internacionals, amb especificació de la quantia, la data de concessió i l'entitat atorgant o, si escau, la declaració negativa corresponent.  
g) Declaració responsable del representant legal de l'entitat sol·licitant de no estar incurs en cap de les prohibicions per a obtindre la condició de beneficiària enumerades en l'article 13 de la Llei 38/2003, de 17 de novembre, general de subvencions, i de no ser deutora de la Generalitat per reintegrament de subvencions.  
Les declaracions responsables contingudes en els apartats f) i g) no serà necessari aportar-les quan figuren en la mateixa sol·licitud i siguen marcades per l'entitat sol·licitant.  
h) Planificació estratègica en l'àmbit de la innovació del municipi, en el cas que s'al·legue per a la seua valoració.  
En el cas que el compte bancari no figure d'alta en la Base de dades corporativa (BDC) de la Generalitat, haurà de realitzar prèviament la seua alta en l'enllaç següent: https://www.gva.es/va/inicio/procedimientos'id\_proc=22806  
2. De conformitat amb l'article 28 de la Llei 39/2015, les entitats sol·licitants són responsables de la veracitat dels documents que presenten i els òrgans gestors podran sol·licitar, de manera motivada, l'acarament de les còpies aportades per ells, per a la qual cosa podran requerir l'exhibició del document o de la informació original, sense perjuí de les facultats de comprovació, control i inspecció que tenen atribuïdes les administracions públiques.  
3. La inexactitud, falsedat o omissió de caràcter essencial en qualsevol dada o document que acompanye la sol·licitud de subvenció deixen sense efecte este tràmit, des del moment en què es coneguen i després de l'audiència prèvia de l'entitat interessada, i, en conseqüència, comportarà la inadmissió de la sol·licitud de subvenció, sense perjuí que puguen ser causa de revocació de la subvenció, si es coneixen amb posterioritat a la concessió.  
  
Sèptim. Criteris de valoració  
Les sol·licituds presentades es baremaran d'acord amb el que es disposa en la base 14 de l'orde de bases:  
  
Octau. Procediment de concessió, resolució i notificació  
1. El procediment de concessió serà l'establit en la base 10 i concordants de l'orde de bases. D'acord amb el punt 6 de la base 13, es preveu la publicació en la pàgina web de la Direcció General d'Innovació d'una proposta de resolució provisional de concessió d'ajudes motivada, en la qual, com a mínim, s'especifique la llista de les sol·licituds a les quals es proposa concedir la subvenció i la quantia de l'ajuda que es proposa concedir, així com la llista de les sol·licituds a les quals es proposa denegar la subvenció i les inadmeses.  
Els interessats podran formular al·legacions en el termini de 10 dies des de l'endemà de la publicació de l'esmentada resolució provisional en la pàgina web de la Direcció General d'Innovació:  
https://cindi.gva.es/va/web/innovacion/convocatoria-2024  
La falta de presentació d'al·legacions en el termini establit s'entendrà com a acceptació de la valoració. Els desistiments i les renúncies que es produïsquen en este termini podran ser coberts per les sol·licituds denegades per falta crèdit fins a esgotar el crèdit disponible, per l'orde establit en la proposta de resolució provisional.  
La comissió de valoració, vistes les al·legacions, els possibles desistiments i les noves incorporacions, emetrà la proposta de resolució definitiva que elevarà a l'òrgan competent per a resoldre.  
2. La resolució es notificarà mitjançant la seua publicació en la pàgina web de la Direcció General d'Innovació (https://cindi.gva.es/va/web/innovacion/convocatoria-2024) que substituirà la notificació individual de la resolució, d'acord amb el que s'establix en l'article 45 de la Llei 39/2015, d'1 d'octubre, del procediment administratiu comú de les administracions públiques. En esta pàgina es publicarà tota la informació relacionada amb la present convocatòria.  
  
Contra la resolució d'ajudes que es dicte, que posarà fi a la via administrativa, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació en la pàgina web de la Direcció General d'Innovació, de conformitat amb el que es disposa en els articles 8.10.1.a) i 46 de la Llei 29/1998, de 13 de juliol, reguladora de la jurisdicció contenciosa administrativa. O bé, es podrà interposar, potestativament, un recurs de reposició, davant el mateix òrgan que va dictar l'acte, en el termini d'un mes des de l'endemà de la seua publicació en la pàgina web de la Direcció General d'Innovació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
Nové. Justificació de les subvencions i pagament  
1. El termini de presentació de la justificació de les despeses finançades per la present convocatòria vencerà l'11 de novembre de 2024 i començarà a partir de l'endemà de la resolució de concessió de la subvenció quan l'actuació estiga ja executada. La presentació de la justificació es realitzarà telemàticament a través de la seu electrònica de la Generalitat corresponent a este tràmit, en la següent URL:  
https://www.gva.es/va/inicio/procedimientos'id\_proc=15747  
La justificació del compliment de les condicions imposades i de la consecució dels resultats previstos es realitzarà mitjançant la presentació d'un únic compte justificatiu subscrit per l'entitat beneficiària d'acord amb el que s'establix en l'article 74 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i d'acord amb l'Orde EHA/1434/2007, de 17 de maig, acompanyada d'un informe d'una auditora o auditor de comptes inscrit com a exercent en el Registre Oficial d'Auditors de Comptes dependent de l'Institut de Comptabilitat i Auditoria de Comptes; la persona auditora serà aquella que designe l'entitat beneficiària, sense perjuí del control financer que correspon a l'interventor de les entitats locals.  
El compte justificatiu haurà de contindre la documentació següent:  
a) Una memòria d'actuació justificativa del compliment de les condicions imposades en la concessió de la subvenció subscrita per la persona representant legal de l'entitat beneficiària, amb indicació de les activitats realitzades, dels resultats obtinguts i de les accions de difusió empreses.  
b) Una memòria econòmica abreujada justificativa del cost de les activitats realitzades, subscrita per la persona representant legal de l'entitat beneficiària, que contindrà:  
• Relació detallada de les despeses incorregudes per a la realització de l'activitat subvencionada degudament agrupades d'acord amb les despeses subvencionables establides en la base 7.2, amb identificació del creditor o creditora, document (factura, nòmines, butlletins de cotització a la Seguretat Social), concepte, data d'emissió, data de pagament i el seu import (indicant-hi l'import IVA exclòs, la quantitat corresponent a l'IVA, l'IVA imputable a la subvenció i l'import amb l'IVA imputable a la subvenció).  
• Els costos de personal propi hauran de presentar-se degudament desglossats per hores dedicades a l'activitat a què s'imputen.  
• Cost del projecte inicialment pressupostat, cost del projecte executat i justificació de les desviacions esdevingudes, si és el cas.  
c) Declaració responsable del representant legal de l'entitat beneficiària relativa al detall d'altres subvencions rebudes o sol·licitades per a les mateixes despeses subvencionables, procedents de qualsevol de les administracions o entitats públiques o privades, nacionals o internacionals, amb especificació de la quantia, la data de concessió i l'entitat atorgant, o, si escau, la declaració negativa corresponent.  
d) En el cas de les entitats locals, certificat del compliment de l'obligació de rendició dels seus comptes anuals davant la Sindicatura de Comptes, de conformitat amb el que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana. Este requisit s'entendrà complit si el municipi figura en el certificat que publica mensualment en la seua pàgina web la Sindicatura de Comptes.  
  
1. L'entitat beneficiària estarà obligada a posar a la disposició de la persona auditora tots els llibres, registres i documents que li siguen sol·licitats per a efectuar-ne la revisió, així com a conservar-los per a les actuacions de comprovació i control previstes en la legislació vigent. Si escau, haurà de confeccionar i facilitar-li, a més de les declaracions ja esmentades, la documentació següent:  
  
- Declaració de les activitats subcontractades, amb indicació dels subcontractes i els imports facturats. Esta declaració inclourà una manifestació de la beneficiària respecte de les situacions previstes en els apartats 4 i 7 de l'article 29 de la Llei 38/2003, de 17 de novembre, general de subvencions.  
2. El pagament de l'ajuda es realitzarà mitjançant transferència al compte bancari de l'entitat beneficiària indicat per esta, després de la justificació prèvia de la realització del projecte d'acord amb la sol·licitud presentada i en els termes establits en la resolució de concessió i sempre que haja complit les obligacions exigibles per a la justificació de l'ajuda.  
  
Dècim. Informe d'auditoria  
L'auditor o auditora de comptes que duga a terme la revisió del compte justificatiu s'ajustarà al que es disposa en l'Orde EHA/1434/2007, de 17 de maig, per la qual s'aprova la norma d'actuació del personal auditor de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions.  
La persona auditora emetrà un informe en què detallarà les comprovacions realitzades i farà constar tots aquells fets o excepcions que pogueren suposar un incompliment per part de les beneficiàries de la normativa aplicable o de les condicions imposades per a la percepció de la subvenció, i haurà de proporcionar la informació amb suficient detall i precisió perquè l'òrgan gestor puga concloure sobre este tema. L'esmentat informe contindrà els punts i l'estructura establits en l'article 7 de l'esmentada Orde EHA/1434/2007. En tot cas, haurà d'especificar-se la quantia de la despesa per a la realització de l'activitat subvencionada que es considera justificada.  
Per a emetre l'informe, la persona auditora haurà de comprovar:  
a) L'adequació del compte justificatiu de la subvenció presentada per l'entitat beneficiària i que este haja sigut subscrit per una persona amb poders suficients per a això.  
b) El contingut de la memòria d'actuació, estant alerta davant la possible falta de concordança entre la informació continguda en esta memòria i els documents que hagen servit de base per a realitzar la revisió de la justificació econòmica.  
c) Que la informació econòmica continguda en la memòria està suportada per una relació classificada de les despeses de l'activitat subvencionada, degudament agrupades d'acord amb les despeses subvencionables establides en la base 7.2, amb identificació del creditor o creditora, document (factura, nòmines, butlletins de cotització a la Seguretat Social), concepte, data d'emissió, data de pagament i el seu import (indicant-hi l'import IVA exclòs, la quantitat corresponent a l'IVA, l'IVA imputable a la subvenció i l'import amb l'IVA imputable a la subvenció).  
d) Que l'entitat disposa de documents originals acreditatius de les despeses justificades, d'acord amb el que es preveu en l'article 30.3 de la Llei general de subvencions i que estos documents han sigut reflectits en els registres comptables.  
e) Que les despeses que integren la relació complixen els requisits per a tindre la consideració de despesa subvencionable, d'acord amb el que s'establix en l'article 31 de la Llei general de subvencions i la base sèptima de les bases reguladores; que s'hi han classificat correctament, d'acord amb el contingut d'esta orde, i que es produïx la necessària coherència entre les despeses justificades i la naturalesa de les actuacions subvencionades.  
  
f) També es comprovarà que el seu import es troba desglossat adequadament en el compte justificatiu.  
g) Que l'entitat beneficiària disposa d'ofertes de diferents proveïdores, en els supòsits previstos en l'article 31.3 de la Llei general de subvencions, i d'una memòria que justifique raonablement l'elecció de la proveïdora en aquells casos en què no haja recaigut en la proposta econòmica més avantatjosa.  
h) Que no s'han realitzat subcontractacions de l'activitat subvencionada, tret dels casos permesos en l'article 29 de la Llei general de subvencions, i l'article 68 del seu Reglament, aprovat pel Decret 887/2006, de 21 de juliol, i en l'orde de bases.  
  
i) Altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costos de l'activitat subvencionada.  
Al final del seu treball, la persona auditora sol·licitarà una carta, firmada per qui va subscriure el compte justificatiu, en la qual s'indicarà que s'ha informat l'auditoria de totes les circumstàncies que puguen afectar la correcta percepció, aplicació i justificació de la subvenció. També s'inclouran les manifestacions que siguen rellevants i que servisquen d'evidència addicional a la persona auditora sobre els procediments realitzats.  
Es considerarà despesa realitzada la que ha sigut efectivament pagada amb anterioritat a la finalització del període de justificació establit en la present resolució.  
  
Onzé. Transparència, subministrament d'informació i dades obertes  
Sense perjuí de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
1. Fer l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana, en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, després del requeriment previ, tota la informació que siga necessària per al compliment per esta de les obligacions previstes en la Llei de transparència, en el termini de 15 dies hàbils des del requeriment.  
3. La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Dotzé. Protecció de dades. Tractament de dades de caràcter personal  
  
1. La sol·licitud de l'ajuda comportarà el tractament de dades de caràcter personal de les persones sol·licitants per part de la Conselleria d'Innovació, Indústria, Comerç i Turisme, que serà la responsable del tractament, el qual es realitzarà amb l'exclusiva finalitat de gestionar l'ajuda d'acord amb el que s'establix en esta resolució; en l'orde de bases; en la Llei 38/2003, de 17 de novembre, general de subvencions, i la seua normativa de desplegament; en la Llei 39/2015, d'1 d'octubre, del procediment administratiu comú de les administracions públiques, i en la resta de normativa aplicable.  
2. Les dades personals recollides procediran de les sol·licituds presentades per l'entitat interessada o pel seu representant, i es podrà accedir en la següent adreça web al Registre d'Activitats de Tractament:  
  
https://cindi.gva.es/documents/881327725/141965537/RATGEN004.pdf  
3. Les persones a què fa referència esta resolució tenen els drets següents:  
a) A sol·licitar l'accés a les seues dades personals, la rectificació o supressió d'estes, la limitació del seu tractament o a oposar-se a este; per a exercitar els drets, haurà de presentar un escrit davant la Sotssecretaria de la Conselleria, haurà d'especificar quin d'estos drets sol·licita que siga satisfet i, si no autoritza l'obtenció de dades d'identitat de la persona sol·licitant o, si és el cas, del o la representant legal, haurà d'aportar la corresponent documentació acreditativa de la identitat i representació. També podrà exercitar els seus drets de manera telemàtica a través de l'enllaç següent:  
https://www.gva.es/va/inicio/procedimientos'id\_proc=19420  
b) Reclamació davant l'Agència Espanyola de Protecció de Dades. Si les persones interessades entenen que s'han vist perjudicades pel tractament o en l'exercici dels seus drets, poden presentar una reclamació davant l'Agència Espanyola de Protecció de Dades a través de la seu electrònica accessible a través de la pàgina web https://www.aepd.es/  
c) Delegat o delegada de protecció de dades. En tot cas, les persones sol·licitants podran contactar amb el delegat o delegada de protecció de dades de la Generalitat Valenciana a través de les adreces següents: adreça electrònica: ilb@ami.rs, adreça postal: passeig de l'Albereda, 16 - 46093 València.  
d) Més informació de protecció de dades:  
https://www.gva.es/downloads/publicados/PR/TEXTO\_INFORMACION\_ADICIONAL\_V.pdf  
  
Verificació de dades:  
1. D'acord amb el que s'establix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
  
2. La potestat de verificació inclou verificar la identitat de la persona sol·licitant o, si és el cas, del seu representant legal, i consultar les següents dades que consten en la Base de Dades Nacional de Subvencions (BDNS): les subvencions i ajudes que li han sigut concedides, incloses aquelles a les quals s'aplica la regla de minimis, i que la persona sol·licitant no està inhabilitada per a percebre subvencions.  
  
  
Tretzé  
Esta resolució produirà efectes a partir de l'endemà de la seua publicació en el Diari Oficial de la Generalitat Valenciana.  
  
  
Contra esta resolució, que posa fi a la via administrativa, es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació en el Diari Oficial de la Generalitat Valenciana, de conformitat amb el que es disposa en els articles 8,10.1.a) i 46 de la Llei 29/1998, de 13 de juliol, reguladora de la jurisdicció contenciosa administrativa. O bé, potestativament, es podrà interposar un recurs de reposició davant el mateix òrgan que va dictar l'acte, en el termini d'un mes des de l'endemà de la seua publicació en el Diari Oficial de la Generalitat Valenciana, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultanejar-se la interposició d'ambdós recursos.  
  
  
Alacant, 18 d'abril de 2024.- La consellera d'Innovació, Indústria, Comerç i Turisme: Nuria Montes de Diego.